IECHYD Y CYHOEDD, CYMRU RHAN I — CYFFREDINOL Enwi, cychwyn a chymhwyso 1 1 Enw'r Rheoliadau hyn yw Rheoliadau Deintyddiaeth Breifat (Cymru) 2008 a deuant i rym ar 1 Ionawr 2009. 2 Mae'r Rheoliadau hyn yn gymwys o ran Cymru. Dehongli 2 1 Yn y Rheoliadau hyn — ystyr “claf” (“ patient ”) yw person y darperir gwasanaethau deintyddol iddo; ystyr “cofrestr deintyddion” (“ dentists register ”) yw'r gofrestr y cyfeirir ati yn adran 14(1) o'r Ddeddf Deintyddion 1984; ystyr “deintydd” (“ dentist ”) yw person a gofrestrwyd o dan Ddeddf Deintyddion 1984; ystyr “deintyddiaeth breifat” (“ private dentistry ”) yw gwasanaethau deintyddol a ddarperir heb fod at ddibenion y Gwasanaeth Iechyd Gwladol; ystyr “diwrnod gwaith” (“ working day ”) yw unrhyw ddiwrnod heblaw dydd Sadwrn, dydd Sul, dydd Nadolig, dydd Gŵyl San Steffan, dydd Gwener y Groglith neu ddiwrnod sy'n ŵyl y banc o dan Ddeddf Bancio a Thrafodion Ariannol 1971 . ystyr “ y Ddeddf ” (“ the Act ”) yw Deddf Safonau Gofal 2000; ystyr “gwasanaethau deintyddol” (“ dental services ”) yw unrhyw drinaeth ddeintyddol a ddarperir gan ddeintydd; ystyr “gwasanaethau deintyddol preifat” (“ private dental services ”) yw gwasanaethau deintyddol na ddarperir o dan Ddeddf y Gwasanaeth Iechyd Gwladol (Cymru) 2006 ; ystyr “person cofrestredig” (“ registered person ”) yw person a gofrestrwyd yn ddarparydd gwasanaethau deintyddol; ystyr “rhestr o ymarferwyr AEE sy'n ymweld” (“ list of visiting EEA practitioners ”) yw'r rhestr a lunnir gan y Cyngor Deintyddol Cyffredinol o ymarferwyr AEE sy'n ymweld ac sy'n gweithio ar sail dros dro ac ar sail achlysurol; ystyr “rhestr perfformwyr deintyddol” (“ dental performers list ”) yw'r rhestr a luniwyd gan Fwrdd Iechyd Lleol neu Ymddiriedolaeth Gofal Sylfaenol ac a gyhoeddwyd yn unol â rheoliad 3(1)(b) o Reoliadau'r Gwasanaeth Iechyd Gwladol (Rhestri Perfformwyr) (Cymru) 2004 neu reoliad 3(1)(b) o Reoliadau'r Gwasanaeth Iechyd Gwladol (Rhestri Perfformwyr) 2004 fel y bo'n briodol; ystyr “rhif cofrestriad proffesiynol” (“ professional registration number ”) yw'r rhif gyferbyn ag enw'r person yn y gofrestr deintyddion; ystyr “swyddfa briodol yr awdurdod cofrestru” (“ appropriate office of the registration authority ”) o ran darparydd gwasanaethau deintyddol yw— os cafodd swyddfa awdurdod cofrestru ei phennu o dan reoliad 20, y swyddfa honno; neu mewn unrhyw achos arall, unrhyw un o swyddfeydd yr awdurdod cofrestru; ystyr “yswiriant” (“ insurance ”) yw— contract yswiriant sy'n darparu gwarchodaeth dros rwymedigaethau y gellir eu creu wrth gyflawni gwaith deintydd neu waith technegwr deintyddol clinigol, neu trefniant a wneir er mwyn indemnio person rhag rhwymedigaethau o'r fath; rhaid dehongli “y weithdrefn gwynion” (“ complaints procedure ”) yn unol â rheoliad 15. 2 Yn y Rheoliadau hyn mae cyfeiriad— a at reoliad neu Atodlen â rhif yn gyfeiriad at y rheoliad neu'r Atodlen yn y Rheoliadau hyn sy'n dwyn y rhif hwnnw; b mewn rheoliad neu Atodlen at baragraff â rhif yn gyfeiriad ar y paragraff yn y rheoliad hwnnw neu yn yr Atodlen honno sy'n dwyn y rhif hwnnw; c mewn paragraff at lythyren neu is-baragraff â rhif yn gyfeiriad ar yr is-baragraff yn y paragraff hwnnw sy'n dwyn y rhif hwnnw neu'r llythyren honno. 3 Yn Atodlen 1, mae cyfeiriad at Ran II o'r Ddeddf yn gyfeiriad at Ran II o'r Ddeddf fel y'i cymhwysir gan reoliad 3 ac Atodlen 1. Personau Rhagnodedig 3 1 Mae deintydd sy'n darparu unrhyw wasanaethau deintyddol heb fod yn unol â Deddf y Gwasanaeth Iechyd Gwladol (Cymru) 2006 drwy hyn yn rhagnodedig at ddibenion adran 42(1) o'r Ddeddf. 2 Mae Rhan II o'r Ddeddf yn gymwys i bersonau a ragnodir ym mharagraff (1) yn unol ag Atodlen 1 ac yn unol â'r addasiad a bennir yn rheoliad 4. Addasu adran 28 o'r Ddeddf (methu â dangos tystysgrif gofrestru) 4 Bydd adran 28(1) yn effeithiol fel petai'n darllen: A certificate of registration issued under this Part in respect of a person who provides private dental services must be kept affixed in a conspicuous place where such services are provided. RHAN II CEISIADAU I GOFRESTRU Gwybodaeth a dogfennau sydd i'w darparu gan geisydd 5 1 Rhaid i gais am gofrestru— a bod yn ysgrifenedig ar ffurf a gymeradwyir gan yr awdurdod cofrestru; b cael ei anfon neu ei draddodi i swyddfa briodol yr awdurdod cofrestru; c cael ffotograff diweddar o'r ceisydd gyda'r cais, a rhaid i'r ffotograff ddangos tebygrwydd gwirioneddol ohono; ch rhoi'r wybodaeth neu roi gyda'r cais yr wybodaeth y mae'n ofynnol i'r ceisydd ei darparu yn unol â pharagraff (2), (3) neu (4); a d anfon ffi o £50 gyda'r cais ynglŷn â phob ceisydd. 2 Yn ddarostyngedig i baragraffau (3) a (4) rhaid i berson sy'n ceisio cael ei gofrestru fel person sy'n darparu gwasanaethau deintyddol yn breifat roi i'r awdurdod cofrestru'r wybodaeth lawn a restrir yn is-baragraffau (a) i (ng) ac (i) — a enw llawn y ceisydd, ei ddyddiad geni, cyfeiriad a rhif ffôn a chyfeiriad (a all fod yn gyfeiriad cartref) lle y gall cleifion ddod i gysylltiad â'r deintydd; b manylion cronolegol profiad proffesiynol y ceisydd, cyn graddio ac ar ôl graddio, i'r graddau y maent yn berthnasol i ddarparu gwasanaethau deintyddol gan gynnwys cyfnodau o hunangyflogaeth, y dyddiadau pan oedd yn dal pob swydd, y rheswm dros adael pob swydd ac esboniad am unrhyw fwlch rhwng swyddi; c enw a chyfeiriad dau ganolwr— i nad ydynt yn berthnasau i'r ceisydd; ii y mae'r ddau'n gallu darparu geirda o ran cymhwysedd y ceisydd i ddarparu gwasanaethau deintyddol; a iii y mae'r ddau'n gallu darparu geirda sy'n ymwneud â chyfnod diweddar o gyflogaeth neu swydd am o leiaf 3 mis; ond o ran pob canolwr pan fo'r awdurdod cofrestru wedi'i fodloni nad yw'n ymarferol i gael geirda gan berson sy'n bodloni'r gofyniad yn is-baragraff (iii), rhaid rhoi esboniad llawn ac enw a chyfeiriad canolwr arall nad yw'n bodloni'r gofynion hynny; ch datganiad ei fod naill ai ar gofrestr y deintyddion neu ar restr yr ymarferwyr AEE sy'n ymweld; d naill ai ei rif cofrestriad proffesiynol a dyddiad y cofrestriad cyntaf neu Dystysgrif Deintydd AEE sy'n ymweld; dd tystysgrif yswiriant ar gyfer y ceisydd mewn perthynas ag unrhyw rwymedigaeth y mae'n bosibl i'r ceisydd fynd iddi mewn perthynas â darparu gwasanaethau deintyddol o ran marwolaeth, anaf, atebolrwydd i'r cyhoedd, difrod neu unrhyw golled arall; e ei gymwysterau proffesiynol a lle y'u cafwyd, gyda thystiolaeth ynghylch ei gymwysterau a'i brofiad; f tystysgrif geni'r ceisydd neu, os ganwyd y ceisydd y tu allan i'r Deyrnas Unedig, ei basbort; ff os nad yw'r ceisydd yn wladolyn gwladwriaeth yr Ardal Economaidd Ewropeaidd, tystiolaeth o hyfedredd y ceisydd mewn Saesneg at lefel sy'n angenrheidiol ar gyfer darparu gwasanaethau deintyddol; g tystysgrif record droseddol fanwl — i a ddyroddwyd o dan adran 115 o Ddeddf yr Heddlu 1997 ; a ii y cydlofnodwyd y cais amdani gan yr awdurdod cofrestru; ng datganiad gan y ceisydd ei fod yn cydymffurfio â'r Rheoliadau hyn ac y bydd yn parhau i gydymffurfio â hwy o ran darparu gwasanaethau deintyddol; h datganiad gan y ceisydd ei fod yn gyfredol ar restr perfformwyr deintyddol ac enw a chyfeiriad y Bwrdd Iechyd Lleol neu'r Ymddiriedolaeth Gofal Sylfaenol a gyhoeddodd y rhestr honno; i manylion unrhyw amod a osodwyd ar ei gofrestriad proffesiynol neu wrth ei gynnwys ar restr perfformwyr deintyddol. 3 Rhaid i berson sy'n ceisio cael ei gofrestru'n berson sy'n darparu gwasanaethau deintyddol yn breifat ac sydd yn gyfredol ar restr perfformwyr deintyddol GIG ddarparu i'r awdurdod cofrestru'r wybodaeth lawn a restrir ym mharagraffau (a), (ng), (h) ac (i). 4 Rhaid i berson syn dod o fewn paragraff (3) ond na chafwyd tystysgrif record droseddol fanwl arno o ran ei gynnwys ar y rhestr perfformwyr deintyddol honno hefyd roi'r wybodaeth a restrir yn (g). Collfarnau 6 Os yw'r awdurdod cofrestru yn gofyn i'r ceisydd am fanylion unrhyw gollfarnau troseddol sydd wedi'u disbyddu o fewn ystyr adran 1 o Ddeddf Adsefydlu Troseddwyr 1974 ac yn ei hysbysu pan ofynnir y cwestiwn ei bod yn ofynnol yn rhinwedd Gorchymyn Deddf Adsefydlu Tramgwyddwyr 1974 (Eithriadau) 1975 bod collfarnau sydd wedi'u disbyddu i'w datgelu, rhaid i'r ceisydd roi manylion ysgrifenedig i'r awdurdod cofrestru o unrhyw gollfarnau sydd wedi'u disbyddu sydd ganddo. Hysbysu newidiadau 7 Rhaid i'r ceisydd roi hysbysiad ysgrifenedig i'r awdurdod cofrestru o unrhyw newid i enw neu gyfeiriad y ceisydd sy'n digwydd ar ôl gwneud y cais cofrestru a chyn iddo gael ei benderfynu. RHAN III TYSTYSGRIFAU COFRESTRU Cynnwys tystysgrif 8 Rhaid i dystysgrif gofrestru gynnwys y manylion canlynol— a enw, cyfeiriad a rhif ffôn swyddfa briodol yr awdurdod cofrestru; b enw'r person a gofrestrwyd i ddarparu gwasanaethau deintyddol a'r cyfeiriad lle y gall cleifion gysylltu ag ef; c os yw'r cofrestriad yn ddarostyngedig i unrhyw amod, manylion yr amod hwnnw; ch y dyddiad cofrestru; d ac eithrio pan fo'r person cofrestredig ar restr ymarferwyr AEE sy'n ymweld, rhif cofrestriad proffesiynol y person cofrestredig; dd unrhyw rif a ddyrennir i'r cofrestriad gan yr awdurdod cofrestru. Dychwelyd tystysgrif 9 Os diddymir cofrestriad person i ddarparu gwasanaethau deintyddol, rhaid i'r person hwnnw, heb fod yn hwyrach na'r diwrnod pan fydd y penderfyniad neu'r gorchymyn sy'n diddymu'r cofrestriad yn cymryd effaith, ddychwelyd y dystysgrif gofrestru i'r awdurdod cofrestru— a drwy ei thraddodi i swyddfa briodol yr awdurdod cofrestru; neu b drwy ei hanfon i'r gyfryw swyddfa drwy'r post cofrestredig neu ddosbarthiad cofnodedig. Cais i amrywio neu dynnu amod 10 1 Yn y rheoliad hwn — ystyr “cais” yw cais a wneir gan y person cofrestredig o dan adran 15(1)(a) o'r Ddeddf i amrywio neu dynnu amod o ran y cofrestriad hwnnw; ystyr “dyddiad effeithiol arfaethedig” yw'r dyddiad y mae'r person cofrestredig yn gofyn amdano fel y dyddiad pan fydd yr amrywiad neu dynnu'r amod y gwneir y cais amdano i gymryd effaith. 2 Rhaid i gais — a cael ei wneud yn ysgrifenedig; b cael ei anfon neu ei draddodi i swyddfa briodol yr awdurdod cofrestru dim llai na chwe wythnos cyn y dyddiad effeithiol arfaethedig neu gyfnod llai cyn y dyddiad hwnnw y gellir cytuno arno gyda'r awdurdod cofrestru; c pennu natur y cais a rhesymau'r ceisydd dros ei wneud; ch pennu'r dyddiad effeithiol; d anfon ffi o £50 gyda'r cais. 3 Rhaid i'r person cofrestredig roi i'r awdurdod cofrestru unrhyw wybodaeth arall neu ddogfennau eraill y gall yn rhesymol ofyn amdanynt ynglyn â'r cais. RHAN IV DIDDYMU COFRESTRIAD Diddymu cofrestriad 11 Pennir y rhesymau canlynol at ddibenion adran 14(1)(d) o'r Ddeddf fel y rhesymau y caiff yr awdurdod cofrestru ddiddymu cofrestriad person i ddarparu gwasanaethau deintyddol — a mae'r person mewn perthynas ag unrhyw gais ganddo— i i gofrestru; neu ii i amrywio neu dynnu amod ynghylch ei gofrestriad, wedi gwneud datganiad sy'n anwir neu'n gamarweiniol mewn mater perthnasol neu wedi rhoi gwybodaeth anwir; b nid yw'r ffi flynyddol ynglŷn â'r cofrestriad wedi cael ei thalu erbyn y dyddiad priodol. Cais i ddiddymu cofrestriad 12 1 Yn y rheoliad hwn — ystyr “cais i ddiddymu” yw cais gan y person cofrestredig o dan adran 15(1)(b) o'r Ddeddf i ddiddymu ei gofrestriad; ystyr “dyddiad effeithiol arfaethedig” yw'r dyddiad y mae'r person cofrestredig yn gofyn amdano fel y dyddiad pan fydd y diddymiad y gwneir y cais amdano i gael effaith. 2 Rhaid i gais am ddiddymu — a cael ei wneud yn ysgrifenedig; b cael ei anfon neu ei draddodi i swyddfa briodol yr awdurdod cofrestru dim llai na 3 mis cyn y dyddiad effeithiol arfaethedig neu gyfnod llai cyn y dyddiad hwnnw y gellir cytuno arno gyda'r awdurdod cofrestru; c pennu'r dyddiad effeithiol arfaethedig. RHAN V PERSONAU COFRESTREDIG Ffitrwydd person cofrestredig 13 1 Ni chaiff person ddarparu gwasanaethau deintyddol oni bai ei fod yn ffit i wneud hynny. 2 Nid yw person yn ffit i ddarparu gwasanaethau deintyddol onid yw'r person yn unigolyn sy'n bodloni'r gofynion a osodir ym mharagraff (3). 3 Dyma'r gofynion — a bod yr unigolyn yn addas o ran gonestrwydd a chymeriad da i ddarparu gwasanaethau deintyddol; b bod yr unigolyn yn ffit yn gorfforol ac yn feddyliol i ddarparu gwasanaethau deintyddol; ac c bod gwybodaeth neu ddogfennaeth lawn a boddhaol, yn ôl y digwydd, ar gael o ran yr unigolyn ynglŷn â'r materion a bennir yn Atodlen 2. 4 Caiff yr awdurdod cofrestru ar unrhyw adeg ei gwneud yn ofynnol i'r person cofrestredig wneud cais am dystysgrif record droseddol fanwl o dan adran 115 o Ddeddf yr Heddlu 1997, a rhaid i'r awdurdod cofrestru gydlofnodi'r cyfryw gais. RHAN VI ANSAWDD GWASANAETH A DDARPERIR Ansawdd y driniaeth 14 1 Rhaid i'r person cofrestredig sicrhau bod gwasanaethau deintyddol a ddarperir i bob claf — a yn diwallu anghenion unigol y claf; b yn adlewyrchu tystiolaeth ymchwil a gyhoeddwyd a chanllawiau a ddyroddwyd gan gyrff proffesiynol ac arbenigol priodol; c yn cael eu darparu (pan fo angen) drwy gyfrwng cyfarpar priodol; ch yn cael eu darparu mewn amgylchedd sy'n hybu lles y claf ac a luniwyd i ddarparu triniaeth yn effeithiol ac yn ddiogel. 2 Rhaid i'r person cofrestredig sicrhau bod arferion gwaith yn cymryd i ystyriaeth sicrwydd ansawdd, gwella ansawdd a diogelwch y claf. 3 Rhaid i'r person cofrestredig sicrhau bod pob cyfarpar a ddefnyddir wrth ddarparu gwasanaethau deintyddol— a yn addas at y dibenion y caiff ei ddefnyddio; a b yn cael ei gynnal a'i gadw mewn cyflwr da sy'n gweithio. 4 Os defnyddir dyfeisiau amldro wrth ddarparu gwasanaethau deintyddol rhaid i'r person cofrestredig sicrhau bod gweithdrefnau priodol yn cael eu rhoi ar waith o ran glanhau, diheintio, arolygu, pecynnu, sterileiddio, cludo a storio dyfeisiau o'r fath. 5 Rhaid i'r gweithdrefnau a weithredir yn unol â pharagraff (4) fod yn y fath fodd sy'n sicrhau bod dyfeisiau amldro yn cael eu trafod yn ddiogel ac yn cael eu diheintio'n effeithiol cyn eu hailddefnyddio. 6 Rhaid i'r person cofrestredig wneud trefniadau addas i leiafu'r risg o haint a lledu haint. Cwynion 15 1 Rhaid i'r person cofrestredig lunio a dilyn gweithdrefn ysgrifenedig (“y weithdrefn gwynion”) er mwyn ystyried cwynion a wneir i'r person cofrestredig gan glaf neu berson sy'n gweithredu ar ran y claf (“yr achwynydd”). 2 Rhaid i'r person cofrestredig sicrhau bod cleifion a chynrychiolwyr cleifion yn ymwybodol o fodolaeth y weithdrefn gwynion ac y darperir copi iddynt pan ofynnir amdano neu, os na ddarparwyd copi eisoes, pan ddaw cwyn i law. 3 Rhaid i'r person cofrestredig sicrhau bod unrhyw staff a gyflogir gan y person cofrestredig mewn cysylltiad â darparu gwasanaethau deintyddol yn cael eu hysbysu o'r weithdrefn gwynion, yn cael copi ohoni ac yn cael eu hyfforddi'n briodol ar ei gweithrediad. 4 Rhaid i'r weithdrefn gwynion gynnwys— a enw, cyfeiriad a rhif ffôn swyddfa briodol yr awdurdod cofrestru; a b y weithdrefn, os oes un, y mae'r person cofrestredig wedi'i hysbysu ohoni gan yr awdurdod cofrestru ar gyfer gwneud cwynion i'r awdurdod hwnnw. Ymdrin â Chwynion 16 1 Wrth weithredu'r weithdrefn gwynion rhaid i'r person cofrestredig gymryd i ystyriaeth ddymuniadau a theimladau'r claf hyd y gellir eu casglu a pharchu preifatrwydd y claf. 2 Pan fo cwyn yn cael ei gwneud, rhaid i'r person cofrestredig hysbysu'r achwynydd o'i hawl i gwyno ar unrhyw bryd i'r awdurdod cofrestru. 3 Rhaid i'r person cofrestredig gydnabod iddo dderbyn y gŵyn o fewn 3 diwrnod ar ôl iddi ddod i law. 4 Yn ddarostyngedig i baragraff (5) rhaid i'r person cofrestredig sicrhau bod ymateb ysgrifenedig yn cael ei anfon at yr achwynydd dim hwyrach na 10 diwrnod gwaith ar ôl i'r gŵyn ddod i law. 5 Ceir estyn y cyfnod y cyfeirir ato ym mharagraff (4) i ddyddiad penodedig pan fydd yr achwynydd yn gofyn am hynny neu gyda chytundeb yr achwynydd. 6 Os caiff y cyfnod ei estyn o dan baragraff (5) heb fod ar gais yr achwynydd rhaid i'r person cofrestredig adolygu hynt ystyried y gwyn mewn ysbeidiau heb fod yn hwy na 10 diwrnod ar wahân ar ôl y cytundeb hwnnw a hysbysu'r achwynydd o'r hynt honno yn ysgrifenedig. 7 Rhaid i'r ymateb — a crynhoi natur a sylwedd y gŵyn; b disgrifio'r camau a gymerwyd i ystyried y gŵyn a chrynhoi'r casgliadau a wnaed; c esbonio pa gamau, os oes rhai, a gymerir yng ngoleuni'r gŵ yn. 8 Os gofynnir am hynny gan yr awdurdod cofrestru, rhaid i'r person cofrestredig roi i'r awdurdod cofrestru gopi o'r ymateb a anfonwyd at yr achwynydd. RHAN VII AMRYWIOL Ffi flynyddol 17 Rhaid i'r person cofrestredig dalu ffi flynyddol o £50, ac mae'r ffi gyntaf honno'n daladwy ar ben-blwydd y dyddiad cofrestru. Hysbysu newidiadau 18 Rhaid i'r person cofrestredig roi hysbysiad ysgrifenedig i swyddfa briodol yr awdurdod cofrestru cyn gynted ag y bo'n ymarferol i wneud hynny os bydd unrhyw un o'r digwyddiadau canlynol yn digwydd neu os bwriedir iddynt ddigwydd— a bod y person cofrestredig yn peidio â darparu gwasanaethau deintyddol; b bod y person cofrestredig yn newid ei enw; c bod y person cofrestredig yn newid ei gyfeiriad cartref neu'r cyfeiriad y mae cleifion yn gallu cysylltu ag ef; ch bod y person cofrestredig yn peidio â bod ar restr perfformwyr deintyddol; d bod y person cofrestredig yn peidio â bod ar y gofrestr deintyddion; dd bod y person cofrestredig yn cael ei gollfarnu o unrhyw dramgwydd, neu'n cael rhybuddiad ohono, heblaw tramgwydd traffig ffyrdd na ellir ei gosbi drwy garcharu. Tramgwyddau 19 Mae methiant i gydymffurfio ag unrhyw un o'r darpariaethau yn rheoliadau 9 ac 14 i 16 yn dramgwydd. Pennu swyddfeydd priodol 20 Caiff yr awdurdod cofrestru bennu swyddfa a reolir ganddo yn swyddfa briodol mewn perthynas â phersonau sy'n darparu gwasanaethau deintyddol. Diwygio Rheoliadau Cofrestru Gofal Cymdeithasol a Gofal Iechyd Annibynnol (Cymru) 2002 21 1 Diwygir Rheoliadau Cofrestru Gofal Cymdeithasol a Gofal Iechyd Annibynnol (Cymru) 2002 yn unol â darpariaethau canlynol y rheoliad hwn. 2 Yn rheoliad 1 yn ar y diwedd ychwaneger— 3 Nid yw'r Rheoliadau hyn yn gymwys i bersonau sy'n darparu gwasanaethau deintyddol. 3 Yn rheoliad 2(1), yn y man priodol, mewnosoder— mae i “gwasanaethau deintyddol” (“ dental services ”) yr un ystyr ag sydd yn Rheoliadau Deintyddiaeth Breifat (Cymru) 2008; . Diwygio Rheoliadau Deddf Safonau Gofal 2000 a Deddf Plant 1989 (Dileu Ffioedd)(Cymru) 2006 22 1 Diwygir Rheoliadau Deddf Safonau Gofal 2000 a Deddf Plant 1989 (Dileu Ffioedd) (Cymru) 2006 yn unol â darpariaethau canlynol y rheoliad hwn. 2 Yn rheoliad 1(2), yn y man priodol, mewnosoder— mae i “gwasanaethau deintyddol” (“ dental services ”) yr un ystyr ag sydd yn Rheoliadau Deintyddiaeth Breifat (Cymru) 2008; 3 Ar ddiwedd rheoliad 1 ychwaneger — 4 Nid yw'r Rheoliadau hyn yn gymwys i bersonau sy'n darparu gwasanaethau deintyddol. Darpariaethau trosiannol 23 1 Mae'r rheoliad hwn yn gymwys i bersonau y mae'n ofynnol iddynt yn rhinwedd darpariaethau'r Ddeddf a'r Rheoliadau hyn gael eu cofrestru o dan y Ddeddf ond nad oedd yn ofynnol iddynt gael eu cofrestru felly yn union cyn 1 Ionawr 2009. 2 Er gwaethaf unrhyw un o'r darpariaethau hynny, caiff person a oedd yn union cyn 1 Ionawr 2009 yn darparu gwasanaethau deintyddol barhau i wneud hynny heb gael ei gofrestru o dan y Ddeddf— a yn ystod cyfnod o 6 mis sy'n dechrau ar y dyddiad hwnnw; a b os gwneir cais am gael cofrestru o fewn y cyfnod hwnnw, hyd nes y gwaredir y cais hwnnw yn derfynol neu'i dynnu yn ôl. 3 Yn y rheoliad hwn ystyr “gwaredu yn derfynol” yw'r dyddiad 28 o ddiwrnodau ar ôl caniatáu neu wrthod cofrestriad ac, os apelir, y dyddiad pan benderfynir ar yr apêl yn derfynol neu pan roddir y gorau i'r apêl. Edwina Hart Y Gweinidog dros Iechyd a Gwasanaethau Cymdeithasol, un o Weinidogion Cymru 23 Gorffennaf 2008